b'\n_START_ARTICLE_\nVesimeloni\n_START_SECTION_\nHistoria\n_START_PARAGRAPH_\nTutkimusmatkailija David Livingstone kertoi vesimeloneja esiintyneen runsaasti Kalaharin autiomaassa, josta hedelm\xc3\xa4n uskotaan olevan per\xc3\xa4isin. Siell\xc3\xa4 kasvi kasvaa villin\xc3\xa4 ja on t\xc3\xa4rke\xc3\xa4 paikallisten asukkaiden veden l\xc3\xa4hde. Villist\xc3\xa4 muodosta k\xc3\xa4ytet\xc3\xa4\xc3\xa4n nimityksi\xc3\xa4 sitruunameloni ja tsamma. Sen arvellaan olevan viljellyn muodon alkuper\xc3\xa4inen muoto. Sen maku on kitker\xc3\xa4, ja hedelm\xc3\xa4liha on kiinte\xc3\xa4. Pektiinipitoisena se on k\xc3\xa4ytt\xc3\xb6kelpoinen s\xc3\xa4il\xc3\xb6nt\xc3\xa4\xc3\xa4n. Siit\xc3\xa4 k\xc3\xa4ytet\xc3\xa4\xc3\xa4n samaa tieteellist\xc3\xa4 nime\xc3\xa4 kuin vesimelonista. Kasvin siemeni\xc3\xa4 on kuitenkin l\xc3\xb6ytynyt my\xc3\xb6s Lounais-Libyan Uan Muhuggiagista arkeologiselta alueelta, mink\xc3\xa4 vuoksi sen muinainen levinneisyys on saattanut olla aiempia tietoja laajempi._NEWLINE_Vesimelonia viljeltiin tiett\xc3\xa4v\xc3\xa4sti ensimm\xc3\xa4isen kerran Egyptiss\xc3\xa4 noin 5\xc2\xa0000 vuotta sitten. Hedelm\xc3\xa4 on kuvattu hieroglyfeiss\xc3\xa4, ja meloneja pantiin usein faaraoiden hautoihin. Egyptil\xc3\xa4isen mytologian mukaan vesimeloni sai alkunsa aavikon jumala Sethin siemennesteest\xc3\xa4._NEWLINE_900-luvulle menness\xc3\xa4 vesimelonia viljeltiin jo Kiinassa, joka on nyky\xc3\xa4\xc3\xa4n suurin vesimelonin tuottaja. Eurooppaan hedelm\xc3\xa4 tuli viimeist\xc3\xa4\xc3\xa4n 1200-luvulla. Espanjalaisten mukana vesimeloni levisi Pohjois-Amerikan intiaaneille 1500-luvulla._NEWLINE_Nyky\xc3\xa4\xc3\xa4n vesimelonista on jalostettu useita lajikkeita, esimerkiksi siemenett\xc3\xb6mi\xc3\xa4 tai hedelm\xc3\xa4lihaltaan keltaisia. Japanissa maanviljelij\xc3\xa4t keksiv\xc3\xa4t tavan kasvattaa kuutionmuotoisia vesimeloneja: hedelm\xc3\xa4t kasvatetaan lasisissa laatikoissa, jolloin ne muotoutuvat astian mukaisiksi. Muoto helpottaa melonien varastointia ja kuljetusta. Kulmikkaat vesimelonit ovat kuitenkin huomattavasti tavallisia kalliimpia._NEWLINE_Pohjois-Amerikassa vesimeloni on muodostunut rasistiseksi stereotypiaksi. Yhdysvalloissa tummaihoisten kuvattiin usein 1800-luvun lopun ja 1900-luvun alun karikatyyreiss\xc3\xa4 olleen ylett\xc3\xb6m\xc3\xa4n ihastuneita vesimeloniin.\n_START_SECTION_\nVesimeloni ravintona\n_START_PARAGRAPH_\nVesimeloni sy\xc3\xb6d\xc3\xa4\xc3\xa4n usein sellaisenaan, viipaleiksi leikattuna. Se sopii my\xc3\xb6s palasina salaatteihin tai aterian lisukkeeksi. Etel\xc3\xa4-Ven\xc3\xa4j\xc3\xa4ll\xc3\xa4 vesimelonista valmistetaan olutta. My\xc3\xb6s vesimelonin kuori kelpaa sy\xc3\xb6t\xc3\xa4v\xc3\xa4ksi. S\xc3\xa4il\xc3\xb6tty\xc3\xa4 vesimelonin kuorta k\xc3\xa4ytet\xc3\xa4\xc3\xa4n esimerkiksi Kiinassa ja Ven\xc3\xa4j\xc3\xa4ll\xc3\xa4. Vesimelonista on my\xc3\xb6s hyv\xc3\xa4 tehd\xc3\xa4 erilaisia drinkkej\xc3\xa4 sekoittamalla sit\xc3\xa4 esimerkiksi rommin sekaan. _NEWLINE_Vesimelonin siemenet ovat ravinteikkaita, ja niit\xc3\xa4 sy\xc3\xb6d\xc3\xa4\xc3\xa4n usein sellaisenaan tai k\xc3\xa4ytet\xc3\xa4\xc3\xa4n ruoanlaitossa. Kiinassa vesimelonin siemenet ovat eritt\xc3\xa4in suosittuja, ja niit\xc3\xa4 myyd\xc3\xa4\xc3\xa4n paahdettuina ja maustettuina. Siemenist\xc3\xa4 voidaan my\xc3\xb6s puristaa \xc3\xb6ljy\xc3\xa4. T\xc3\xa4m\xc3\xa4n vuoksi onkin jalostettu vesimelonilajikkeita, joissa hedelm\xc3\xa4lihaa on v\xc3\xa4h\xc3\xa4n mutta siemeni\xc3\xa4 runsaasti.'